Fields medali
Fields medali (talaffuzi: Filds) (inglizcha: Fields Medal) — 40 yoshga toʻlmagan matematiklarga Xalqaro matematika ittifoqi tomonidan beriladigan mukofot. Medal toʻrt yilda bir marta Xalqaro matematiklar kongressida ikki, uch yoki toʻrt matematikka beriladi. Mukofot ittifoqning Xalqaro kongressida topshiriladi. Fields medali matematiklarga beriladigan eng yuqori sharaflardan biri hisoblanadi va u „matematiklarning Nobel mukofoti“ deb taʼriflanadi. Ammo ikki mukofot oʻrtasida bir qancha muhim farqlar mavjud, shu jumladan, mukofotlarning berilish surati, mukofotlar soni va laureatlarga qoʻyiladigan cheklovlar. ARWU tomonidan har yili oʻtkaziladigan akademik mukammallik soʻroviga koʻra, Fields medali butun dunyo boʻylab matematika boʻyicha eng aʼlo mukofot sifatida koʻriladi. 2013-2014-yillarda IREG tomonidan oʻtkazilgan yana bir soʻrovda Fields Medali matematika boʻyicha Abel mukofotidan keyingi ikkinchi eng nufuzli xalqaro mukofot deb topildi. Sovrin 2006-yildan beri 15,000 Kanada dollariga teng boʻlgan pul mukofoti bilan birga beriladi. Mukofot kanadalik matematik John Charles Fields sharafiga nomlangan. Fields mukofotga asos solishda muhim rol oʻynagan. U hatto Fields medali dizaynini ishlab chiqqan va mukofotni moliyalashtirishga muhim hissa qoʻshgan. Medal birinchi marta 1936-yilda Finlandiya matematigi Lars Ahlfors va amerikalik matematik Jesse Douglasga berilgan. Sovrin 1950-yildan beri har toʻrt yilda bir marta berilib kelinmoqda. Uning maqsadi fanga katta hissa qoʻshgan yosh matematik tadqiqotchilarni eʼtirof etish va qoʻllab-quvvatlashdir. 2014-yilda eronlik matematik Maryam Mirzaxoniy Fields mukofoti bilan taqdirlangan birinchi ayol boʻldi. Bugunga qadar umumiy hisobda 60 kishiga Fields medali topshirildi.